ET Euroopa Liidu Teataja L 291/3

KOMISJONI MÄÄRUS (EÜ) nr 1595/2004,

8. september 2004,

mis käsitleb EÜ asutamislepingu artiklite 87 ja 88 kohaldamist riigiabi suhtes, mida antakse kalandustoodete tootmise, töötlemise ja turustamisega tegelevatele väikestele ja keskmise suurusega ettevõtetele

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 7. mai 1998. aasta määrust (EÜ) nr 994/98, mis käsitleb Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes, (1) eriti selle artikli 1 lõike 1 punkti a alapunkti i,

olles avaldanud käesoleva määruse eelnõu,

olles konsulteerinud riigiabi nõuandekomiteega,

ning arvestades järgmist:

(1) Määrusega (EÜ) nr 994/98 volitatakse komisjoni asutamislepingu artikli 87 alusel teatama, et teatavates tingimustes sobib väikestele ja keskmise suurusega ettevõtetele antav abi kokku ühisturuga ega eelda asutamislepingu artikli 88 lõikes 3 sätestatud teatamiskohustuse täitmist.

(2) Komisjoni 12. jaanuari 2001. aasta määrust (EÜ) nr 70/2001, mis käsitleb EÜ asutamislepingu artiklite 87 ja 88 kohaldamist väikestele ja keskmise suurusega ettevõtetele antava riigiabi suhtes, (2) ei kohaldata asutamislepingu I lisas loetletud toodete tootmise, töötlemise ja turustamisega seotud tegevuse suhtes.

(3) Komisjon on kohaldanud asutamislepingu artikleid 87 ja 88 kalandustoodete tootmise, töötlemise ja turustamisega tegelevate väikeste ja keskmise suurusega ettevõtete suhtes paljude otsustega ning on sõnastanud ka oma poliitika, viimati riigiabi järelevalve suunistes kalandus- ja akvakultuurisektoris (edaspidi “kalandussuunised”). (3) Silmas pidades komisjoni märkimisväärset kogemust nende artiklite kohaldamisel kalandustoodete tootmise, töötlemise ja turustamisega tegelevate väikeste ja keskmise suurusega ettevõtete suhtes, on asjakohane, et neis piires, kus asutamislepingu artikkel 89 on kuulutatud selliseid tooteid hõlmavaks, kasutaks komisjon määrusega (EÜ) nr 994/98 talle antud volitusi ka kalandustoodete tootmise, töötlemise ja turustamisega tegelevate väikeste ja keskmise suurusega ettevõtete puhul, tagades tõhusa järelevalve ja lihtsustades haldamist, vähendamata seejuures komisjoni järelevalvevõimalusi.

(4) Komisjon hindab kalandussektoris antava riigiabi kokkusobivust nii konkurentsipoliitika kui ka ühise kalanduspoliitika eesmärkidest lähtuvalt.

(5) Käesolev määrus peaks hõlmama kalandussektoris antavat abi, mida komisjon on juba aastaid regulaarselt heaks kiitnud. Komisjon ei pea igal üksikjuhul hindama sellise abi kokkusobivust ühisturuga, kui abi vastab struktuurifondidele kehtestatud nõuetele, mis on ette nähtud nõukogu 17. detsembri 1999. aasta määrusega (EÜ) nr 2792/1999, millega kehtestatakse kalandussektorile ühenduse struktuuriabi andmise üksikasjalikud eeskirjad ja kord, (4) ja teatavatele muudele tingimustele.

(6) Sellele vastavalt peaks käesolev määrus hõlmama abi järgmisi liike: abi kalandustoodete müügi edendamiseks ja/või nende toodete reklaamimiseks, abi tootjarühmadele, abi vee-elusressursside kaitseks ja arendamiseks, abi uuenduslike meetmete jaoks ja tehniline abi, abi kalasadama sisseseadete jaoks, abi kalalaevade lammutamiseks, abi teatavate sotsiaalmajanduslike meetmete jaoks, kalandustoodete töötlemise ja/või turustamisega seotud investeeringutoetused, akvakultuuri ja siseveekalapüügiga seotud investeeringutoetused.

(7) Kogu kalandussektoris kohaldatavad maksuvabastused, mille liikmesriigid kehtestavad vastavalt kuuenda nõukogu 17. mai 1977. aasta direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas) (5) artiklile 15 või nõukogu 27. oktoobri 2003. aasta direktiivi 2003/96/EÜ (millega korraldatakse ümber energiatoodete ja elektrienergia maksustamise ühenduse raamistik) (6) artiklile 14 või artikli 15 lõikele 1, peavad õiguskindluse huvides ja kui tegemist on riigiabiga, olema kooskõlas ühisturuga ja nad tuleb vabastada asutamislepingu artikli 88 lõike 3 kohasest teatamiskohustustest. Maksuvabastused, mida liikmesriigid on kohustatud kehtestama vastavalt nendele sätetele, ei kujuta endast riigiabi.

(8) Käesolev määrus ei tohiks piirata liikmesriikide võimalust teatada abist, mida antakse kalandustoodete tootmise, töötlemise ja turustamisega tegelevatele väikestele ja keskmise suurusega ettevõtetele. Komisjon hindab selliseid teateid käesoleva määruse ja kalandussuuniste alusel.

(9) Igasugune abi, mida liikmesriigid kavatsevad kalandussektoris anda ja mis ei kuulu käesoleva määruse reguleerimisalasse ega teiste määruse (EÜ) nr 994/98 artikli 1 kohaselt vastuvõetud määruste reguleerimisalasse, eeldab jätkuvalt asutamislepingu artikli 88 lõikes 3 sätestatud teatamiskohustuse täitmist. Sellist abi hinnatakse kalandussuuniste alusel. See käib eelkõige laevastiku uuendamiseks ja kalalaevade varustuse jaoks või moderniseerimiseks antava abi, püügitegevuse ajutise katkestamise eest antavate rahaliste hüvitiste jaoks mõeldud abi, kalalaevade lõplikult kolmandatele riikidele üleandmiseks antava abi, sissetulekutoetuste ja tegevusabi ning loodusõnnetuste või erakorraliste sündmuste tekitatud kahju korvamiseks antava abi kohta.

(10) Käesoleva määrusega tuleks vabastada igasugune abi, mis täidab kõiki käesoleva määruse nõudeid ja iga toetuskava, tingimusel et igasugune sellise kava alusel antav abi vastab kõigile käesoleva määruse asjakohastele nõuetele. Toetuskavad ja kavavälised üksiktoetused peaksid selgesõnaliselt viitama käesolevale määrusele.

(11) Ühenduse rahastatavate toetusmeetmete ühtsuse huvides peaksid käesoleva määruse rakendusalasse kuuluva abi ülemmäärad olema võrdsed sama liiki abile määruses (EÜ) nr 2792/1999 sätestatud ülemmääradega.

(12) On oluline, et abi ei antaks juhtudel, kus ei peeta kinni ühenduse õigusaktide sätetest ja eelkõige ühise kalanduspoliitika eeskirjadest. Seega võivad liikmesriigid kalandussektoris abi anda ainult siis, kui rahastatavad meetmed ja nende toime on kooskõlas ühenduse õigusega. Enne abi andmist peaksid liikmesriigid kindlaks tegema selle, et riigiabi saajad vastavad ühise kalanduspoliitika eeskirjade nõuetele.

(13) Komisjoni väljakujunenud tava kohaselt ja tagamaks, et abi on proportsionaalne ja piirdub vajaliku summaga, tuleks piirmäärasid üldjuhul väljendada pigem abi osatähtsusena abikõlblikest kuludest kui suurima abisummana.

(14) Pidades silmas vajadust saavutada sobiv tasakaal toetatavas valdkonnas konkurentsimoonutuste vähendamise ja käesoleva määruse eesmärkide vahel, ei tohiks käesoleva määrusega vabastada kindlat ülemmäära ületavaid üksiktoetusi, olenemata sellest, kas need antakse mõne käesoleva määrusega vabastatud toetuskava raames või mitte.

(15) Kõrvaldamaks erinevusi, mis võivad põhjustada konkurentsimoonutusi, ja hõlbustamaks väikseid ja keskmise suurusega ettevõtteid käsitlevate ühenduse ja siseriiklike algatuste kooskõlastamist tuleks käesolevas määruses kasutada väikeste ja keskmise suurusega ettevõtete määratlust, mis on sätestatud määruses (EÜ) nr 70/2001.

(16) Et teha kindlaks, kas abi sobib käesoleva määruse kohaselt ühisturuga kokku, on vaja arvesse võtta abi osatähtsust ja seega abi summat, mis on väljendatud toetusekvivalendina. Mitmes osas makstava abi ja sooduslaenuna antava abi toetusekvivalendi arvutamiseks on vaja kasutada abi andmise ajal kehtivaid turu intressimäärasid. Riigiabi käsitlevate eeskirjade ühtseks, läbipaistvaks ja hõlpsaks kohaldamiseks tuleks käesoleva määruse kohaldamisel kasutada turumäärasid viitemääradena tingimusel, et sooduslaenu puhul on laen tagatud tavalise tagatisega ja et sellega ei kaasne ebatavaliselt suurt riski. Viitemääradena tuleks kasutada määrasid, mis komisjon kinnitab korrapäraselt erapooletul alusel ja mis avaldatakse Euroopa Liidu Teatajas ja Internetis.

(17) Arvestades asutamislepingu artikli 87 lõike 3 punkti c, ei tohiks abi ainsaks toimeks üldjuhul olla nende tegevuskulude pidev või korrapärane vähendamine, mida abisaaja tavaliselt kannaks, ning see peaks olema õiges suhtes halvemusega, millest tuleb üle saada, et saavutada ühenduse huvides olev ühiskondlik ja majanduslik kasu. Riigiabimeetmeid, mille eesmärk on lihtsalt parandada tootjate finantsseisundit, kuid mis ei aita mingil viisil kaasa sektori arengule, ja eelkõige sellist abi, mida antakse toote hinna, koguse, toodanguühiku või tootmisvahendi ühiku alusel, loetakse ühisturuga kokkusobimatuks tegevusabiks. Selline abi kahjustab tõenäoliselt ka ühise turukorralduse mehhanisme. Seetõttu on asjakohane piirata käesoleva määruse reguleerimisala investeeringutoetustega ja abiga teatavate sotsiaalmajanduslike meetmete jaoks.

(18) Tagamaks, et abi on vajalik ja soodustab teatavate tegevuste arendamist, ei tohiks käesoleva määrusega vabastada sellisele tegevusele antavat abi, millega abisaaja tegeleks ka üksnes turutingimustes. Abi ei tohiks anda sellistele tegevustele, mis on juba tehtud.

(19) Käesoleva määrusega ei tohiks vabastada abi, millel on koos muu riigiabiga, sealhulgas siseriiklike, piirkondlike või kohalike ametiasutuste antava abiga, määruse (EÜ) nr 2792/1999 raames antava riikliku toetusega või ühenduse abiga kumuleeruv toime samade abikõlblike kulude suhtes, kui selline kumuleerumine ületab nimetatud määruses sätestatud piirmäärad.

(20) Läbipaistvuse ja tõhusa järelevalve tagamiseks määruse (EÜ) nr 994/98 artikli 3 kohaselt on vaja kehtestada kindel vorm, milles liikmesriigid peaksid komisjonile esitama kokkuvõtliku teabe juhul, kui käesoleva määruse alusel rakendatakse mõnd toetuskava või antakse mõni selliste kavade väline üksiktoetus, et selle teabe saaks avaldada Euroopa Liidu Teatajas. Samadel põhjustel on vaja kehtestada eeskirjad, mis käsitlevad andmeid, mida liikmesriigid peavad säilitama käesoleva määrusega vabastatud abi kohta. Komisjonile liikmesriikide poolt esitatavate aastaaruannete suhtes peaks komisjon kehtestama erinõuded. Kuna vajalik tehnoloogia on laialt kättesaadav, tuleks kokkuvõtlik teave ja aastaaruanne esitada elektroonilises vormis.

(21) Kui liikmesriik ei täida käesolevas määruses sätestatud aruandekohustust, võib komisjonil olla võimatu täita asutamislepingu artikli 88 lõikes 1 sätestatud järelevalvekohustust ja eelkõige hinnata seda, kas käesoleva määruse alusel vabastatud abi kumulatiivne majanduslik mõju kahjustab kaubandustingimusi määral, mis oleks vastuolus ühiste huvidega. Seetõttu on esmatähtis, et liikmesriigid esitaksid käesoleva määruse alusel abi andmisel kiiresti asjakohase teabe. Vajadus hinnata riigiabi kumulatiivset mõju on eriti suur, kui sama abisaaja võib saada abi mitmest allikast.

(22) Pidades silmas komisjoni kogemusi selles vallas ja eelkõige seda, kui tihti on tavaliselt vaja riigiabi käsitlevad põhimõtted läbi vaadata, on asjakohane piirata käesoleva määruse kehtivusaega. Kui käesoleva määruse kehtivusaeg lõpeb ja seda ei pikendata, peaks käesoleva määruse alusel juba vabastatud toetuskavade suhtes jätma vabastuse kehtima veel kuueks kuuks.

(23) Ette tuleks näha üleminekusätted teadete suhtes, mille käsitlemine toimub käesoleva määruse jõustumise ajal, ja abi suhtes, mis on antud enne käesoleva määruse jõustumist ja millest ei ole teatatud, rikkudes seega asutamislepingu artikli 88 lõikes 3 sätestatud kohustust,

ON VASTU VÕTNUD KÄESOLEVA MÄÄRUSE:

1. PEATÜKK

REGULEERIMISALA, MÕISTED JA TINGIMUSED

Artikkel 1

Reguleerimisala

1. Käesolevat määrust kohaldatakse kalandustoodete tootmise, töötlemise ja turustamisega tegelevatele väikestele ja keskmise suurusega ettevõtetele antava abi suhtes.

2. Käesolevat määrust ei kohaldata:

a) abi suhtes, mida antakse ekspordiga seotud tegevuseks ehk abi, mis on vahetult seotud eksporditavate koguste, jaotusvõrgu loomise ja toimimise või muude eksportimisest tulenevate jooksvate kuludega;

b) abi suhtes, mille tingimuseks on kodumaiste toodete kasutamine importtoodete asemel.

3. Käesolevat määrust ei kohaldata abi suhtes, mida antakse üksikprojektide jaoks, mille abikõlblikud kogukulud ületavad 2 miljonit eurot või mille abisumma ületab 1 miljonit eurot abisaaja kohta aastas.

Artikkel 2

Mõisted

Käesolevas määruses kasutatakse järgmisi mõisteid:

1) abi – igasugune meede, mis vastab kõikidele asutamislepingu artikli 87 lõikes 1 sätestatud tingimustele;

2) kalandustoode – nii merest või siseveekogudest püütud tooted kui ka määruse (EÜ) nr 104/2000 (7) artiklis 1 loetletud akvakultuuritooted;

3) töötlemine ja turustamine – kõik toimingud, kaasa arvatud käitlemine, töötlemine, tootmine ja turustamine alates lossimisest või püügist kuni lõpptooteni;

4) väikesed ja keskmise suurusega ettevõtted (VKEd) – määruse (EÜ) nr 70/2001 I lisas määratletud ettevõtted.

Artikkel 3

Vabastamise tingimused

1. Kavaväline üksiktoetus, mis vastab kõikidele käesoleva määruse tingimustele, sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et käesoleva määruse artikli 16 lõikega 1 ettenähtud kokkuvõtlik teave on esitatud ning selles viidatakse selgesõnaliselt käesolevale määrusele, esitades selle pealkirja ja viite Euroopa Liidu Teatajas avaldamise kohta.

2. Toetuskava, mis vastab kõikidele käesoleva määruse tingimustele, sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) igasugune sellise kava alusel antav abi vastab kõikidele käesoleva määruse tingimustele;

b) kavas viidatakse selgesõnaliselt käesolevale määrusele, esitades selle pealkirja ja viite Euroopa Liidu Teatajas avaldamise kohta;

c) käesoleva määruse artikli 16 lõikes 1 ettenähtud kokkuvõtlik teave on esitatud.

3. Lõikes 2 osutatud toetuskavade alusel antav abi sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et antav abi vastab otseselt kõigile käesoleva määruse tingimustele.

4. Enne käesoleva määruse kohase abi andmist peavad liikmesriigid kontrollima, kas rahastatavad meetmed ja nende toime on ühenduse õigusega kooskõlas. Selle ajavahemiku jooksul, mil abi antakse, peavad liikmesriigid kontrollima, kas abisaajad vastavad ühise kalanduspoliitika eeskirjadele.

2. PEATÜKK

ABILIIGID

Artikkel 4

Tootjarühmadele või tootjate ühendustele või tööstusharu ettevõtjatele antav abi

Tootjarühmade või tootjate ühenduste loomiseks ja nende tegutsemise toetamiseks antav abi ning selliste rühmade või ühenduste või asjaomase tööstusharu ettevõtjate poolt rakendatavate meetmete toetamiseks antav abi sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustusest, tingimusel et:

a) abi vastab määruse (EÜ) nr 2792/1999 artiklis 15 sätestatud tingimustele ja

b) abisumma toetusekvivalent ei ületa määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

Artikkel 5

Investeeringutoetused vee-elusressursside kaitseks ja arendamiseks

Investeeringutoetus vee-elusressursside kaitseks ja arendamiseks sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 13 ja III lisa punktides 2 ja 2.1 sätestatud tingimustele ja

b) abisumma toetusekvivalent ei ületa määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

Artikkel 6

Investeeringutoetused uuenduslike meetmete jaoks ja tehniline abi

1. Investeeringutoetused uuenduslike meetmete jaoks ja tehniline abi sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 17 sätestatud tingimustele ja

b) abisumma toetusekvivalent ei ületa määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

2. Investeeringutoetused uuenduslike meetmete jaoks ja tehniline abi jäävad lõike 1 reguleerimisalast välja, juhul kui need on seotud abisaaja tavaliste tegevuskuludega.

Artikkel 7

Investeeringutoetused kalandustoodete müügi edendamiseks ja nende reklaamimiseks

Investeeringutoetused kalandustoodete müügi edendamiseks ja nende reklaamimiseks sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi on mõeldud kogu sektorile, ühele tootele või tooterühmale nii, et sellega ei soodustata ühe või mitme konkreetse ettevõtja toodete turustamist,

b) abi vastab määruse (EÜ) nr 2792/1999 artiklis 14 ja III lisa punktis 3 sätestatud tingimustele ja

c) abisumma toetusekvivalent ei ületa sellisele abile nimetatud määruse IV lisas sätestatud riiklike ja ühenduse toetuste kogumäära.

Artikkel 8

Töötlemise ja turustamisega seotud investeeringutoetused

Kalandustoodete töötlemise ja turustamisega seotud investeeringutoetused sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 13 ja III lisa punktides 2 ja 2.4 sätestatud tingimustele ja

b) abisumma toetusekvivalent ei ületa määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

Artikkel 9

Kalasadama sisseseadetega seotud investeeringutoetused

Kalalaevade lossimise ja varustamise hõlbustamiseks mõeldud kalasadama sisseseadetega seotud investeeringutoetused sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 13 ja III lisa punktides 2 ja 2.3 sätestatud tingimustele ja

b) abisumma toetusekvivalent ei ületa määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

Artikkel 10

Abi püügitegevuse lõpetamiseks, kui see toimub kalalaeva lammutamise teel või kui kalalaev suunatakse kasumit mitteandvasse kasutusse muul otstarbel kui kalapüük

Abi kalalaevade lammutamiseks või nende alaliseks suunamiseks kasumit mitteandvasse kasutusse muul eesmärgil kui kalapüügiks sobib ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 7 ja III lisa punktis 1.1 sätestatud tingimustele ja

b) abisumma toetusekvivalent ei ületa sellisele abile määruse (EÜ) nr 2792/1999 IV lisas või nõukogu määruses (EÜ) nr 2370/2002 (8) sätestatud riiklike ja ühenduse toetuste kogumäära.

Artikkel 11

Investeeringutoetused akvakultuuri- ja siseveekalapüügisektorites

Investeeringutoetused akvakultuuri- ja siseveekalapüügisektorites sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest tingimusel, et:

a) abi vastab määruse (EÜ) nr 2792/1999 artiklis 13 ja III lisa punktides 2, 2.2 ja 2.5 sätestatud tingimustele ja

b) abisumma toetusekvivalent ei ületa sellisele abile määruse (EÜ) nr 2792/1999 IV lisas sätestatud riiklike ja ühenduse toetuste kogumäära.

Artikkel 12

Sotsiaalmajanduslikud meetmed

Kaluritele ennetähtaegseks pensionile jäämiseks mõeldud abi ja kindlasummalised individuaalsed hüvitised, mis on kooskõlas määruse (EÜ) nr 2792/1999 artikli 12 lõigetega 1 ja 2, artikli 12 lõike 3 punktide a, b ja c, artikli 12 lõike 4 punktidega a–e ja määruse III lisa sätetega, sobivad ühisturuga kokku asutamislepingu artikli 87 lõike 3 punkti c tähenduses ja vabastatakse asutamislepingu artikli 88 lõike 3 kohasest teatamiskohustustest, tingimusel et abisumma toetusekvivalent ei ületa sellisele abile nimetatud määruse IV lisas sätestatud riiklike ja ühenduse toetuste kogumäära.

Artikkel 13

Maksuvabastused vastavalt direktiividele 77/388/EMÜ ja 2003/96/EÜ

Maksuvabastused, mida liikmesriigid rakendavad kogu kalandussektoris vastavalt direktiivi 77/388/EMÜ artiklile 15 või vastavalt direktiivi 2003/96/EÜ artiklile 14 või artikli 15 lõikele 1, sobivad ühisturuga kokku, kui tegemist on riigiabiga ja vabastatakse asutamislepingu artikli 88 lõike 3 kohasest teatamiskohustustest.

3. PEATÜKK

ÜHISED JA LÕPPSÄTTED

Artikkel 14

Abi andmisele eelnevad sammud

1. Selleks, et saaks anda vabastust käesoleva määruse alusel, võib toetuskava alusel antavat abi anda ainult seoses selliste tegevustega või teenustega, mis on tehtud või saadud pärast seda, kui toetuskava on koostatud ja avaldatud käesoleva määruse kohaselt.

Kui toetuskavas nähakse ette automaatne õigus abi saada, ilma et selleks oleks vaja muid haldustoiminguid, võib abi anda ainult juhul, kui toetuskava on koostatud ja avaldatud käesoleva määruse kohaselt.

Kui toetuskavas nähakse ette, et asjaomasele pädevale asutusele tuleb esitada taotlus, võib abi anda ainult pärast seda, kui on täidetud järgmised tingimused:

a) toetuskava on koostatud ja avaldatud käesoleva määruse kohaselt;

b) abitaotlus on asjaomasele pädevale asutusele nõuetekohaselt esitatud;

c) asjaomane pädev asutus on taotluse vastu võtnud nii, et see kohustab seda asutust abi andma, märkides selgelt antava abi summa ning selle arvutamise viisi; asjaomane asutus võib taotluse sel viisil vastu võtta ainult siis, kui abi andmiseks on olemas eelarve või kui toetuskava ei ole ammendatud.

2. Selleks et saaks anda vabastust käesoleva määruse alusel, võib kavaväliseid üksiktoetusi anda ainult seoses selliste tegevustega või teenustega, mis on tehtud või saadud pärast seda, kui lõike 1 kolmanda lõigu punktides b ja c sätestatud tingimused on täidetud.

Artikkel 15

Kumuleerumine

Käesoleva määruse alusel vabastatud abi ei tohi samade abikõlblike kulude korral kumuleeruda muu riigiabiga asutamislepingu artikli 87 lõike 1 tähenduses, kui sellise kumuleerumise tulemusel ületab abi osatähtsus või abisumma käesolevas määruses ettenähtud ülemmäära.

Artikkel 16

Läbipaistvus ja järelevalve

1. Hiljemalt 10 tööpäeva enne sellise toetuskava jõustumist või sellise toetuskava välise üksiktoetuse andmist, mis on käesoleva määruse alusel vabastatud, edastavad liikmesriigid komisjonile Euroopa Liidu Teatajas avaldamiseks kokkuvõtliku teabe sellise toetuskava või üksiktoetuse kohta elektrooniliselt I lisas sätestatud vormi kohaselt. Viie tööpäeva jooksul alates kokkuvõtte saamisest saadab komisjon kättesaamisteatise koos identifitseerimisnumbriga ning avaldab kokkuvõtte Internetis.

2. Liikmesriigid säilitavad selle määruse alusel vabastatud toetuskavade, nende kavade alusel antavate üksiktoetuste ja olemasolevate kavade väliselt antavate, käesoleva määrusega vabastatud üksiktoetuste üksikasjalikud andmed. Need andmed sisaldavad kogu teavet, mida on vaja veendumaks, et käesolevas määruses sätestatud vabastustingimused on täidetud, sealhulgas teavet selle kohta, et äriühing on väike või keskmise suurusega ettevõte.

Liikmesriigid säilitavad üksiktoetust käsitlevaid andmeid 10 aastat toetuse andmise päevast ja toetuskava käsitlevaid andmeid 10 aastat päevast, mil selle kava alusel anti viimane üksiktoetus.

Asjaomane liikmesriik esitab kirjaliku taotluse korral 20 tööpäeva või taotluses sisalduda võiva pikema tähtaja jooksul kogu teabe, mida komisjon peab vajalikuks, et teha kindlaks, kas käesoleva määruse tingimusi on täidetud.

3. Liikmesriigid peavad tagama, et käesoleva määrusega vabastatud abi ei antaks juhul, kui selle tulemusena ületab abi osatähtsus või abisumma käesolevas määruses ettenähtud ülemmäära. Seetõttu muretseb liikmesriik asjaomaselt ettevõttelt kogu teabe saadud samalaadse abi kohta või rakendab seiresüsteemi, mis võimaldab välja arvutada käesoleva määrusega vabastatud abi saaja poolt saadava abi kogusumma, mis hõlmab asjaomase liikmesriigi eri tasanditel makstavat abi ja kõiki ühenduse toetusi, mida abisaaja saada võib.

4. Liikmesriigid koostavad II lisas sätestatud elektroonilises vormis käesoleva määruse kohaldamise aruande iga täieliku või osalise kalendriaasta kohta, mil määrust kohaldatakse. Selle aruande võib lülitada aastaaruandesse, mille liikmesriigid peavad esitama nõukogu määruse (EÜ) nr 659/1999 (9) artikli 21 lõike 1 kohaselt, ning see esitatakse aruandes hõlmatud kalendriaastale järgneva aasta 30. märtsiks.

5. Kui toetuskava jõustub või kui antakse käesoleva määruse alusel vabastatud kavaväline üksiktoetus, avaldab liikmesriik Internetis sellise toetuskava täisteksti või kriteeriumid ja tingimused, mille alusel üksiktoetus antakse. Veebilehe aadress edastatakse komisjonile koos lõikes 1 nõutava kokkuvõtliku teabega abi kohta. See peab sisalduma ka lõike 4 kohaselt esitatavas aastaaruandes.

Artikkel 17

Üleminekusätted

1. Teateid, mille käsitlemine toimub käesoleva määruse jõustumise ajal, hinnatakse selle sätete kohaselt. Kui käesoleva määruse tingimused ei ole täidetud, vaatab komisjon käigusolevad teated läbi vastavalt kalandussektoris antava riigiabi läbivaatamise suunistele.

Üksiktoetused ja toetuskavad, mida rakendatakse enne käesoleva määruse jõustumist, ning abi, mida antakse nende toetuskavade kohaselt ilma komisjoni loata ja asutamislepingu artikli 88 lõikes 3 sätestatud teatamiskohustust järgimata, sobivad ühisturuga kokku asutamislepingu artikli 87 lõike 3 punkti c tähenduses ning vabastatakse, kui need vastavad käesoleva määruse artiklis 3 ettenähtud tingimustele, välja arvatud nimetatud artikli lõikes 1 ja lõike 2 punktides b ja c ettenähtud nõue viidata käesolevale määrusele ja esitada kokkuvõtlik teave. Kui abi ei vasta nendele tingimustele, hindab komisjon seda asjakohaste raamistike, suuniste, pöördumiste ja teadete alusel.

2. Käesoleva määruse alusel vabastatud toetuskavad jäävad vabastatuks artikli 18 teises lõigus sätestatud kuupäevale järgneva kuue kuu pikkuse kohandumisaja jooksul.

Artikkel 18

Jõustumine ja kohaldatavus

Käesolev määrus jõustub 1. novembril 2004.

Käesolevat määrust kohaldatakse 31. detsembrini 2006.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 8. september 2004 Komisjoni nimel komisjoni liige Franz FISCHLER

(1) EÜT L 142, 14.5.1998, lk 1.

(2) EÜT L 10, 13.1.2001, lk 33. Määrust on viimati muudetud määrusega (EÜ) nr 364/2004 (ELT L 63, 28.2.2004, lk 22).

(3) ELT C 229, 14.9.2004, lk 5.

(4) EÜT L 337, 30.12.1999, lk 10. Määrust on viimati muudetud määrusega (EÜ) nr 1421/2004 (ELT L 260, 6.8.2004, lk 1).

(5) EÜT L 145, 13.6.1977, lk 1. Direktiivi on viimati muudetud direktiiviga 2004/66/EÜ (ELT L 168, 1.5.2004, lk 35).

(6) ELT L 283, 31.10.2003, lk 51. Direktiivi on viimati muudetud direktiiviga 2004/75/EÜ (ELT L 157, 30.4.2004, lk 100).

(7) EÜT L 17, 21.1.2000, lk 22.

(8) EÜT L 358, 31.12.2002, lk 57.

(9) EÜT L 83, 27.3.1999, lk 1.

I LISA Vorm kokkuvõtliku teabe esitamiseks juhul, kui rakendatakse mõnd käesoleva määrusega vabastatud toetuskava või kui antakse mõni käesoleva määruse alusel vabastatud kavaväline üksiktoetus Kokkuvõtlik teave kooskõlas komisjoni määrusega (EÜ) nr …/2004 antava riigiabi kohta. Esitatav kokkuvõtlik teave. Selgitavad märkused. Liikmesriik. Piirkond (märkige piirkonna nimi, kui abi annab keskvalitsusest madalam asutus). Toetuskava nimetus või üksiktoetust saava ettevõtte nimi (märkige toetuskava nimetus või üksiktoetuse puhul abisaaja nimi). Õiguslik alus (esitage täpne viide toetuskava või üksiktoetuse siseriiklikule õiguslikule alusele). Kavas ettenähtud aastased kulutused või ettevõttele antud üksiktoetuse üldsumma (summad esitatakse eurodes või vajaduse korral omavääringus). Toetuskava puhul märkige kõikide kavas sisalduvate abistamisvahendite kohta eelarveeraldiste aastane üldsumma või hinnanguliselt aastas saamata jääv maksutulu. Üksiktoetuse puhul märkige abi/saamata jääva maksutulu üldsumma. Vajaduse korral märkige ka see, mitu aastat makstakse abi osadena või mitu aastat jääb maksutulu saamata. Tagatiste puhul märkige kummalgi juhul (suurim) tagatud laenusumma. Abi ülemmäär (märkige abi ülemmäär või suurim abisumma abikõlbliku kululiigi kohta). Rakendamise kuupäev (märkige kuupäev, millest alates võib kava alusel abi anda või millal antakse üksiktoetus). Kava või üksiktoetuse kestus (märkige kuupäev (aasta ja kuu), milleni võib kava alusel abi anda, või üksiktoetuse puhul vajaduse korral viimase osamakse eeldatav kuupäev (aasta ja kuu)). Abi eesmärk (abi andmise põhieesmärk on aidata VKEsid. Märkige täiendavad (teisesed) eesmärgid.). Märkige, mis artiklit (artiklid 4–12) kasutatakse, ja esitage toetuskava või üksiktoetusega kaetavad abikõlblikud kulud. Asjaomane sektor (asjaomased sektorid) (märkige, kas kava on seotud merekalapüügisektori ja/või akvakultuurisektori ja/või töötlemis- ja/või turustamissektoriga). Vajadusel märkige allsektorid. Abi andva ametiasutuse nimi ja aadress. Veebileht (märkige Interneti-aadress, kus on toetuskava täistekst või kriteeriumid ja tingimused, mille alusel kavavälist üksiktoetust antakse). Muu info.